P. Csáky, poslanec: (2008-11-06):
Úvodom chcem povedať, čo sa týka pána ministra vnútra, že v takejto situácii podľa môjho názoru sa pán minister vnútra Slovenskej republiky správa krajne nezodpovedným spôsobom. Myslím si, že je perfídne teraz hovoriť aj v Národnej rade o tom, že napätie v tejto situácii stupňuje Strana maďarskej koalície, ktorá chce jednu vec: ochraňovať ľudí, ktorí sa neprevinili a chce poznať pravdu. Myslím si, že je krajne nemiestne aj to tvrdenie pána ministra vnútra, v ktorom hovorí o tom, že táto situácia bola spolitizovaná Stranou maďarskej koalície. Táto situácia ohľadne futbalového zápasu a ďalších dianí na futbalovom zápase bola spolitizovaná po prvé Dušanom Čaplovičom, podpredsedom vlády už v nedeľu večer, po druhé prezidentom Slovenskej republiky Ivanom Gašparovičom a ministrom vnútra Robertom Kaliňákom na ich stretnutí v pondelok a na tlačovej konferencii po tomto stretnutí. Takže, dámy a páni, neostáva mi nič iné, len ešte raz sa opýtať pána ministra s tým, že to bude mať formu interpelácie, na ktorú bude musieť dať aj písomnú odpoveď. 1. Pán minister vnútra, kedy predložíte sľúbené videozáznamy o tom, že k ataku v Dunajskej Strede muselo dôjsť z toho dôvodu, že policajti budú alebo boli vtedy z daného sektoru fyzicky napadnutí? 2. Ak takýto videozáznam nemáte, čo je zjavné už teraz, že takýmto videozáznamom pravdepodobne polícia nedisponuje, tak kedy sa ospravedlníte občanom, ktorí utrpeli fyzickú ujmu pri tomto neprimeranom zásahu polície? Myslím si, že to patrí k politickej kultúre a patrilo by to aj k správaniu sa ministra vnútra v právnom štáte. Ešte si dovolím upriamiť pozornosť pána ministra vnútra na portál denníka SME, kde sa nachádzajú veľmi nesympatické informácie o činnosti údajného Národného odporu v obciach Čechince. Aby zase nedošlo k nedorozumeniu, nemáme presné informácie o tom, kedy sa to stalo a akým spôsobom sa to stalo, ale nie je to, samozrejme, ani úloha pre Stranu maďarskej koalície alebo ktorúkoľvek politickú stranu, aby to zistila. Myslím si, že to je úloha pre ministra vnútra a pre políciu, a keď minister vnútra na to nemá, tak nemá čo hľadať na svojom mieste. Pán predsedajúci, dovoľte mi, aby som predložil druhú interpeláciu, ktorú smerujem k pánovi generálnemu prokurátorovi. V súvislosti s udalosťami na futbalovom zápase sa chcem opýtať pána generálneho prokurátora, čo hovorí na to, že polícia po zásahu dňa 1. novembra 2008 v Dunajskej Strede najprv oznámila, že má dôkazy, ako dôkazový materiál videozáznam, a keďže takýto dôkaz zatiaľ nepredložila, potom sa začalo hovoriť o údajných lietajúcich kameňoch, zase asi je problém to zdokumentovať a pravdepodobne ani táto informácia nie je pravdivá. Teraz, ako sme sa dnes dopočuli, je údajný problém hajlovanie, čo, samozrejme, odsudzujeme, ale dnešné fotografie a dnešné údajné dôkazy zo strany ministra vnútra dokazujú len to, že polícia konala neprofesionálne, pretože, ak sa tam previnil niekto jednotlivo alebo v skupinách, tak polícia mala obkľúčiť daný sektor a izolovať tých, ktorí sa previnili a nie biť hlava-nehlava každého. Takže, pán generálny prokurátor, aký je váš názor na tento problém? Kedy polícia predloží aj nám, aj vám, aj verejnosti dôkazy o tom, že ten útok v takomto rozsahu bol opodstatnený? No a po druhé, keďže všetko so všetkým súvisí, pán generálny prokurátor, celý tento prípad nesie znaky toho istého príbehu, ktoré sa realizovali v súvislosti s kauzou Hedviga Malinová. Je mi veľmi ľúto, aj vtedy polícia po prvé tvrdila niečo, potom, keď vyšlo najavo, že nemá dôkazy, tak začali zmätočné informácie zverejňovať, obviňovali každého, len nehľadali pravdu a teraz Slovenská republika je v situácii, ktorá je neslýchaná v právnom štáte. Proces sa vedie proti Hedvige Malinovej nie z dôvodu zistenia prípadného páchateľa alebo pravdy, ale je obviňovaná pani Hedviga Malinová. Takže, pán generálny prokurátor, druhá moja otázka sa týka vás, kedy už konečne zastavíte tento hanebný proces vedený proti Hedvige Malinovej? Pán predsedajúci, ďakujem pekne.